Ρέα Σίλβια

Η Ρέα Σίλβια (λατινικά: Rhea Silvia), γνωστή και ως Ιλία, ήταν κατά την αρχαία ρωμαϊκή μυθολογία η μητέρα των διδύμων Ρωμύλου και Ρώμου, οι οποίοι ίδρυσαν την πόλη της Ρώμης. Η Ρέα είχε το προσωνύμιο Σίλβια, καθώς ήταν απόγονος του εγγονού του Αινεία, του Σίλβιου, ο οποίος, σύμφωνα με τον Τίτο Λίβιο (Ab urbe condita 1.3.6), ονομάστηκε έτσι επειδή έτυχε να γεννηθεί στο δάσος (silva).

 Ο μύθος 
Την ιστορία της αφηγείται στο πρώτο του βιβλίο Ab Urbe Condita ο Τίτος Λίβιος. Σύμφωνα με την αφήγησή του, πατέρας της ήταν ο Νουμίτωρ, βασιλιάς της Άλμπα Λόνγκα και 5ος απόγονος του Τρώα ήρωα Αινεία. Ο νεότερος αδελφός του Νουμίτορος, ο Αμούλιος επιβουλεύτηκε το θρόνο και θανάτωσε τους αρσενικούς απογόνους του αδελφού του. Ο Αμούλιος ανάγκασε κατόπιν τη Ρέα Σίλβια να γίνει μια από τις Εστιάδες Παρθένες, ιέρειες τις θεάς Εστίας Βέστα, ορκισμένες να διαφυλάξουν την παρθενία τους για μια περίοδο τριάντα ετών. Με την πράξη του αυτή, ο Αμούλιος θεωρούσε πως εξασφάλιζε ότι η γραμμή του Νουμίτορος δεν θα αποκτούσε άλλο διάδοχο. 

Εντούτοις, η Ρέα Σίλβια υποστήριξε πως ο θεός Μαρς (το αντίστοιχο του ελληνικού Άρη), την πλησίασε και την αποπλάνησε στο δάσος, με αποτέλεσμα να γεννηθούν δίδυμα αγόρια.Σύμφωνα με το Λίβιο, υποστήριξε πως πατέρας ήταν ο θεός, είτε γιατί πραγματικά πίστευε πως αυτή ήταν η αλήθεια, είτε γιατί ήταν λιγότερο κατακριτέο να διαπράξει τέτοιο ανοσιούργημα με ένα θεό. Όταν ο Αμούλιος το έμαθε, εξορισμένος φυλάκισε τη Ρέα Σίλβια και διέταξε έναν υπηρέτη να θανατώσει τα βρέφη. Αλλά ο υπηρέτης τα λυπήθηκε και τα άφησε στις όχθες του ποταμού Τίβερη, ο οποίος είχε ξεχειλίσει. Τα νήπια προστάτευσε ο Τιβερίνος, θεότητα του ποταμού. Όταν τα νερά αποσύρθηκαν από τη στεριά, η σκάφη επικάθισε στη ρίζα μιας συκιάς, που ονομάστηκε Ρωμινάλιος ερινεός. Τότε μια λύκαινα (Lupa), η οποία μόλις είχε χάσει τα δικά της μικρά, βρήκε τα δίδυμα και τα θήλασε.Έκτοτε η εικόνα της λύκαινας ταυτίστηκε με τη Ρώμη. Παράδειγμα αποτελεί το διάσημο μπρούτζινο άγαλμα της λύκαινας στο Καπιτώλιο. Στη σπηλιά της τα βρήκε ο βοσκός Φαυστύλος και τα πήρε στην καλύβα του όπου μεγάλωσαν μαζί με τη γυναίκα του, Άκκα Λαρεντία.«Ορισμένοι πιστεύουν πως τη Λαρεντία αποκαλούσαν Lupa οι βοσκοί επειδή ήταν μια κοινή πόρνη, κι αυτό αποτέλεσε αφορμή για τη δημιουργία μιας υπέροχης ιστορίας». (Τίτος Λίβιος) Αργότερα ο Ρωμύλος και ο Ρώμος ίδρυσαν τη Ρώμη και ανέτρεψαν τον Αμούλιο, αποκαθιστώντας τον Νουμίτορα στο θρόνο της Άλβα Λόνγκα.

Δείτε επίσης
 Ο αστεροειδής 87 Σύλβια (87 Sylvia), που ανακαλύφθηκε το 1866, πήρε το όνομά του από τη Ρέα Σίλβια.
 Ρεασίλβια (Rheasilvia) ονομάστηκε το 2011 ο μεγάλος κρατήρας του αστεροειδούς 4 Εστία (4 Vesta).

 Σημειώσεις 

 Δείτε ακόμη 
Εστιάδες Παρθένες
Ρωμαϊκή μυθολογία

 Εξωτερικοί σύνδεσμοι 

Τίτος Λίβιος. Ab urbe condita, Βιβλίο I
Quintus Ennius. Το Όνειρο της Ίλια (Ρεα Συλβία)

Κατηγορία:Γυναίκες στην Αρχαία Ρώμη
Κατηγορία:Ρωμαϊκή μυθολογία
Κατηγορία:Ρωμαϊκή θρησκεία